Ahrensdörp
Ahrensdörp () is en Dörp in de Gemeen Vollerso (Samtgemeen Hambargen) in’n Landkreis Oosterholt, Neddersassen.

Geografie 

De Oort liggt in dat Düvelsmoor. Dat Water ut dat Rebeed flütt över’n Giehler Beek af.

De Naveröörd sünd Giehl in’n Noorden, Nee-Kuhs, Kuhs, Nee-Kuhstermoor un Kuhstermoor in’n Noordoosten, Giehlermoor in’n Oosten, Wallhöbenermoor un Friedensheim in’n Süden, Wallhöben in’n Süüdwesten, Vollerso in’n Westen un Giehlermöhlen un Kuhs-Siedlung in’n Noordwesten.

Historie 

Ahrensdörp is in dat 19. Johrhunnert as Moorkolonie in dat Düvelsmoor grünnt worrn, as de Buur Ahrens en Deel von sien Land in dat Moor an Kolonisten afgeven hett.

In’n Eersten Weltkrieg sünd dree Soldaten ut Ahrensdörp fullen oder vermisst un in’n Tweten Weltkrieg fiev.

Verwaltungsgeschicht 

De Oort hett vör 1859 to dat Amt Bremervöör tohöört. An’n 22. Juni 1859 is de Oort dör en Verordnung in dat Amt Oosterholt wesselt, dat 1885 to’n Kreis Oosterholt worrn is. 1932 is de Kreis Oosterholt mit’n Kreis Blomendal to’n hüdigen Kreis Oosterholt tohoopgahn.

De Oort weer fröher en egenstännige Gemeen, de an’n 1. April 1937 mit en Reeg annere Öörd to de Gemeen Vollerso tohoopleggt worrn is.

Inwahnertall

Religion 

Ahrensdörp is evangeelsch-luthersch präägt un höört to dat Kaspel von de Erlöser-Kark in Kuhs.

För de Kathoolschen is de Hillige-Familie-Kark in Oosterholt-Scharmbeek tostännig.

Kultur 

En Denkmaal för de Fullenen ut de twee Weltkrieg’ steiht an de Straat twüschen Ahrensdörp un Giehlermoor.

Weertschop un Infrastruktur 

För Ahrensdörp is de freewillige Füürwehr Vollerso mit tostännig.

Verkehr 

Dör Ahrensdörp löppt de Kreisstraat 35, de in’n Oosten na Giehlermoor geiht un in’n Westen na Vollerso an de Bundsstraat 74. De B 74 wedder föhrt in’n Noordoosten över Kuhs un an Gnarrenborg langs na Bremervöör un in’n Süüdwesten över Hambargen, Oosterholt-Scharmbeek un Hu’e na Bremen-Noord.

De nächste Autobahn is de Autobahn 27 (Afsnidd Bremen–Bremerhoben), de mit ehre verscheden Opfohrten so üm un bi 28 Kilometer von Ahrensdörp af is.

De nächste Bahnhoff is so bi twölv Kilometer wied weg in’n Süüdwesten de Bahnhoff Olenbüttel an de Bahnlien Bremen–Bremerhoben.

Literatur 

 Manfred Kück: Die Geschichte der Ortschaften Giehlermoor und Ahrensdorf. 1993

Footnoten 

Oort
Landkreis Oosterholt